સુધરાઈના ‘એન’ વૉર્ડના સહાયક આયુક્ત પ્રમોદ ખેડકરે આ માહિતી આપતાં મિડ-ડે LOCALને કહ્યું હતું કે ‘એકસાથે એક જ વિસ્તારનાં પાંચ ગ્રાઉન્ડ્સ હસ્તગત કરવાં એ સુધરાઈની અભૂતપૂર્વ સિદ્ધિ હતી, પરંતુ આ ગ્રાઉન્ડ પરનાં અતિક્રમણ હટાવવાં, એ ગ્રાઉન્ડને લોકાર્પણ માટે ડેવલપ કરવાં એ તો અભિમન્યુના સાત કોઠા પાર કરવા સમાન છે. જેમ કે અત્યારે ૯૦ ફૂટ રોડ પર આવેલું ગ્રાઉન્ડ જે અગ્રસેન ઉદ્યાન તરીકે ઓળખાય છે અને જેની જાળવણી મહારાજા અગ્રસેન સંસ્થાન કરી રહ્યું છે એની જ જો વાત કરીએ તો રાજ્ય સરકારના આદેશ પ્રમાણે સુધરાઈના કોઈ પણ ગ્રાઉન્ડની જાળવણીનું કામ કોઈ પણ સંસ્થા કે વ્યક્તિને સોંપવાની મનાઈ છે. રાજ્ય સરકારના આદેશ મુજબ હાલમાં જે કોઈ બગીચાઓ, પ્લે-ગ્રાઉન્ડ સુધરાઈનાં છે એને જાળવણી માટે કોઈ વ્યક્તિ કે સંસ્થાને દતક આપવાની મનાઈ છે. જ્યારે અગ્રસેન ઉદ્યાનની જાળવણીનું કામ હમણાં ઉચ્ચ ન્યાયાલયના આદેશ પ્રમાણે મહારાજા અગ્રસેન સંસ્થાનને સોંપવામાં આવ્યું છે. આમ છતાં આ ગ્રાઉન્ડનો હક સુધરાઈનો હોવાથી એ ગ્રાઉન્ડ પર જે કોઈ પ્રવૃત્તિ થશે એ સુધરાઈના નિયમાનુસાર જ થશે, પણ એ માટે સુધરાઈએ અગ્રસેન સંસ્થાન સાથે મનમેળ કરવા જરૂરી છે.’